Solidariteit oor #NationalShutdown: ‘Ons sal werk’Dr. Dirk Hermann, bestuurshoof van Solidariteit. (Foto: Solidariteit) Solidariteit sê sy lede sal Maandag op hul poste wees en ŉ skrywe aan meer as 1 200 maatskappye waar hy georganiseer is, lui dat daar van maatskappye verwag sal word om oop te wees sodat Solidariteit-lede vir diens kan aanmeld. Die versekering kom te midde van die EFF se oproep aan Suid-Afrikaners om Maandag aan sy sogenaamde #NationalShutdown-betogings deel te neem. “Ons lede gaan hulle nie laat intimideer deur ŉ nar in ŉ rooi jas wat raas en blaas en deur 90% van Suid-Afrikaners verwerp word nie. Solidariteit se lede gaan, soos die meeste ander Suid-Afrikaners, in hulle duisende werk,” sê dr. Dirk Hermann, bestuurshoof van Solidariteit. “Elke werkgewer wat na aanleiding van vae dreigemente sluit, voed die EFF se vreestaktiek en is aandadig aan die ontwrigting op die dag.” Die EFF beoog die betoging om ŉ einde aan beurtkrag en pres. Cyril Ramaphosa se bedanking te eis. Solidariteit sê hy verwag van maatskappye om ŉ behoorlike risiko-ontleding te doen alvorens besluit word om ŉ onderneming se deure summier vir die dag te sluit. “Indien daar op grond van ŉ behoorlike risiko-analise ingevolge beroepsveiligheidswetgewing bepaal word dat lewens of veiligheid bedreig word, verander die situasie. Reaksie op vae dreigemente is nie ŉ geregverdigde risiko-analise nie,” sê hy. “Ons kan nie toelaat dat werkgewers sonder ŉ bewese risiko van onveiligheid ons lede keer om te werk nie. Indien ŉ werkgewer ŉ Solidariteit-lid sou verhoed om te werk, sonder dat daar ŉ daadwerklike risiko is en verpligte verlof of geen betaling nie afdwing, kan hulle verwag dat ons arbeidsregtelik teen hulle sal optree.” Die Suid-Afrikaanse Nasionale Taxiraad (Santaco) het na afloop van samespreking met EFF-leiers ook bevestig dat sy lede nie amptelik aan die betogings gaan deelneem nie. Volgens Daki Qumbu, sekretaris-generaal van Santaco, sal taxiverenigings landwyd oor die besluit ingelig word. “20 Maart 2023 sal ŉ normale werksdag vir die taxibedryf wees.” Nasionale betoging nie oplossing Julius Malema, leier van die EFF. (Foto: EFF/Twitter) Die Suid-Afrikaanse Kamer van Koophandel en Nywerheid (Sacci) veroordeel die beoogde betogings ten sterkste en sê dit is ŉ duidelike “misbruik van die politieke proses”. “Geskille oor wie die president van die land moet wees of nie, moet by die stembus opgelos word en nie deur ŉ nasionale betoging nie,” sê Alan Mukoki, uitvoerende hoof van Sacci. Mukoki het ŉ beroep op die organiseerders van die betoging gedoen om te herbesin oor die negatiewe uitwerking wat grootskaalse ontwrigting op die land sal hê. “Ons kan nie toelaat dat ons in ŉ situasie verval waar enige of alle politieke partye wat ŉ verkiesing verloor, hulle tot roeklose optrede wend om hul politieke teenstanders te verwyder nie,” sê hy. “Ons uitdagings met ekonomiese groei, werkloosheid, armoede en ongelykheid kan nie opgelos word deur nalatige politieke optrede wat ekonomiese aktiwiteit ontwrig nie. “Ons doen ŉ beroep op die organiseerders om alles in hul vermoë te doen om die oënskynlike intimidasie en dreigemente van plundering van besighede en inmenging met diegene wat verkies om nie aan die betoging deel te neem nie, te veroordeel.”